| **Ksenija Sobčiak** |
| --- |
|  |
| Ksenija Sobčiak 2018 m. |
| Gimimo vardas | Ксения Анатольевна Собчак |
| Gimė | 1981 m. lapkričio 5 d. (41 metai)Leningradas, RTFSR |
| Pilietybė | Rusijos/Izraelio |
| Tėvai | Anatolijus Sobčiakas, Liudmila Narusova |
| Sutuoktinis (-ė) | Maksimas Vitorganas (2013—2019 m.)Konstantinas Bogomilovas (2019–) |
|  |
| Veikla | žurnalistė, prodiuserė, politikė, verslininkė |
| Sritis | pramogų verslas, televizija |
|  |
| Alma mater | Maskvos valstybinis tarptautinių santykių institutas |
|  |
|  **Vikiteka** | Ksenija Sobčiak |
| Parašas |
|  |

**Ksenija Sobčiak** (rus. *Ксения Собчак*, g. 1981 m. lapkričio 5 d.) – Rusijos visuomenės veikėja, žurnalistė, politikė, pramogų pasaulio veikėja.

Gimė Sankt Peterburgo mero Anatolijaus Sobčiako ir žydų kilmės senatorės Liudmilos Narusovos šeimoje. 1998 m. įstojo į Sankt Peterburgo universiteto tarptautinių santykių fakultetą. 2001 m. mirus tėvui, išsikėlė į Maskvą ir ten 2002 m. Maskvos valstybiniame tarptautinių santykių institute baigė bakalauro studijas, o 2004 m. ten pat įgijo magistro išsilavinimą. Kadangi augo įtakingoje šeimoje, nuo mažumės buvo pažįstama su aukštais Rusijos politikais (Vladimiru Putinu, Viktoru Zolotovu ir kt.).

Baigusi studijas, pradėjo dirbti televizijoje: 2004–2012 m. buvo realybės šou „Namas-2" (*Дом-2*) viena iš vedėjų. Ši laida buvo labai populiari, o Ksenija Sobčiak – labai išgarsėjo ir praturtėjo. K. Sobčiak vėliau vedė laidas „Žvaigždžių bulvaras", "Kas nori tapti milijonieriumi? ", „Paskutinis herojus", „Dvi žvaigždės". Dalyvavo televiziniuose projektuose „Šokiai su žvaigždėmis", „Cirkas su žvaigždėmis" ir kt. Nuo 2007 m. dirbo radijo stotyje „Serebrenyj dožd", buvo keleto glamūrinių žurnalų redaktore. Televizijos kanalo „Dožd" korespondentė. 2019–2021 m. – televizijos kanalo „Super" vyriausioji prodiuserė. Viena ir kartu su bendraautoriais parašė keletą pramoginių, madų, gyvenimo būdo knygų: „Stilingi Ksenijos Sobčiak daikčiukai" (2008 m.), „Ištekėjusi už milijonieriaus, arba aukščiausio lygio santuoka" (2009 m.), „Liurbio enciklopedija" (2010 m.), „Sobčiak prieš visus" (2018 m.).

Ksenija Sobčiak taip pat plėtojo restoranų verslą, vertėsi nekilnojamojo turto prekyba.

Ksenija Sobčiak 2006 m. subūrė jaunimo organizaciją "Visi laisvi! "Aktyviai dalyvavo 2011–2012 m. prieš Dūmos rinkimų rezultatus ir esamą valdžią nukreiptuose protestuose. Jos dalyvavimas protestuose kitų opozicinių jėgų vertintas prieštaringai – jų teigimu, K. Sobčiak veikė valdžios naudai siekdama diskredituoti opoziciją. K. Sobčiak dalyvavo 2018 m. prezidento rinkimuose kaip partijos „Pilietinė iniciatyva" atstovė. Surinkusi 1,68 % rinkėjų balsų, ji liko ketvirta. Po rinkimų savo partiją pertvarkė į Permainų partiją, kurios ideologija, Sobčiak teigimu, „antiputinizmas", siekis nutraukti karinius konfliktus.

2022 m. Ksenija Sobčiak dėl žydiškos kilmės gavo Izraelio pilietybę. Ji kritikavo Rusijos karinį įsiveržimą į Ukrainą. 2022 m. spalį jai išketa byla dėl finansinių nusikaltimų, todėl Sobčiak išvyko iš Rusijos į Lietuvą.

Ksenija Sobčiak Rusijoje pagarsėjo kaip skandalinga ir odiozinė asmenybė: įsivėlė į įvairius viešus tarpasmeninius skandalus, pagarsėjo neigiamais pasisakymais apie apkūnius žmones, tyčiojimusi iš krikščionybės ir vienuolių.

Šaltiniai
---------

1. ↑  Биография Ксении Собчак. *РИА Новости*
2. ↑  Николай Усков. Ксения Собчак: «Оставлю белое платье на инаугурацию. Надеюсь, свою». *Tatler*
3. ↑  Бизнес-проект «Ксения Собчак»: от гламурного старта до политического финиша. *Forbes*
4. ↑  Биография телеведущей Ксении Собчак. ТАСС
5. ↑  Прекрасный арт-проект, трэш, стеб. Таисия Бекбулатова рассказывает политическую историю Ксении Собчак
6. ↑  Выборы президента – 2018. Главное. Рекордное голосование за Путина, «зачистка» избирателей и «второй референдум» в Крыму.
7. ↑  Ксения Собчак и Дмитрий Гудков объявили о создании новой партии. *Радио Свобода*
8. ↑  Медуза: Разведка Литвы сообщила, что Ксения Собчак въехала в страну как гражданка Израиля
9. ↑  Rusijos žiniasklaida: Sobčiak per Baltarusiją pabėgo į Lietuvą, *tv3.lt*
10. ↑  К скандалу „Ксения Собчак против полных людей" подключились звезды
11. ↑  Соловьев отреагировал на новости о Собчак в монастыре. *Вести.ру*